Viljo Ruusuvaara

Frans Viljo Ruusuvaara (18. kesäkuuta 1895 – 2. lokakuuta 1963) oli suomalainen diplomi-insinööri ja radiotehtailija.

Viljo Ruusuvaaran vuonna 1924 perustama radiotehdas sijaitsi Huopalahdessa ja se valmisti ETO-merkkisiä radiovastaanottimia lisälaitteineen 1930-luvun puoliväliin saakka. Muita Viljo Ruusuvaaran radiotehtaan paristo-, akku- tai tasa/vaihtoverkkovirtaa käyttäneitä radiovastaanotinmerkkejä olivat AVU, SISSI, REIMA ja HERMES. Ruusuvaaran radiotehtaan seuraaja oli 1955–1977 toiminut Ruusuvaara Oy, vuodesta 1967 Palomex Oy. Tämä yhtiö valmisti vuodesta 1961 alkaen pääasiassa vientiä varten hampaiden Orthopantomograph-panoraamaröntgenlaitteita, joita Yrjö Paatero oli alkanut kehitellä vuodesta 1946 alkaen. Yhtiön tehdas sijaitsi Hankasuontie 9:ssä Helsingissä ja vuodesta 1974 Hyrylässä.

Viljo Ruusuvaara oli Ruusuvaara Oy:n pääomistaja kunnes omistajaksi tuli hänen kuoltuaan 1960-luvun alkupuolella vuonna 1943 perustettu röntgen- ja sähkölääkintäkojeiden ja -tarvikkeiden maahantuontia ja kauppaa harjoittanut Lääkintäsähkö Oy. Instrumentarium Oy osti vuonna 1977 Lääkintäsähkö Oy:n ja fuusioi sen ja Palomex Oy:n itseensä samana vuonna. Palomexin valmistustoiminta jatkui Instrumentariumissa Imaging-nimellä, mutta se myytiin vuonna 2005 PaloDEx Group Oy:lle ja sittemmin siitä tuli osa Danaher Corp:n KaVo Kerr Group-liiketoimintaryhmää.

Lähteet 

Suomalaiset insinöörit
Radiotoiminta
Vuonna 1895 syntyneet
Vuonna 1963 kuolleet